‘ทอง’ขานรับโอบามากูรูชี้มีโอกาสขาขึ้นยาว
นักวิเคราะห์คาดราคาทองมาแรงหลังโอบามาชนะ เชื่อผลกระตุ้นเศรษฐกิจทำสภาพคล่องท่วมตลาดยาว
10 พ.ย. 2555

นักวิเคราะห์คาดราคาทองมาแรงหลังโอบามาชนะ เชื่อผลกระตุ้นเศรษฐกิจทำสภาพคล่องท่วมตลาดยาว
บลูมเบิร์กรายงานว่า ราคาทองในตลาดโลกมีโอกาสปรับตัวสูงขึ้น ภายหลังจากที่ประธานาธิบดีบารัก โอบามา ได้รับเลือกตั้งเป็นผู้นำสหรัฐสมัยที่ 2 เนื่องจากมีการคาดการณ์กันว่ารัฐบาลสหรัฐจะเดินหน้ากระตุ้นเศรษฐกิจอีกอย่างต่อเนื่อง ผ่านทางนโยบายการเงินของธนาคารกลางสหรัฐ (เฟด) ซึ่งจะทำให้มีเงินไหลเข้าสู่ระบบมากขึ้น
“โอบามาเป็นผู้สนับสนุนคนสำคัญของเบน เบอร์แนนคี และการได้รับเลือกตั้งอีกสมัยนั้นยังหมายถึงการสานต่อนโยบายการเงินและการคลังแบบผ่อนปรนต่อไป สภาพคล่องจะไหลเข้าสู่ระบบมากขึ้นๆ จนนำไปสู่ความวิตกเรื่องภาวะเงินเฟ้อและค่าเงินที่อ่อนค่าลง” แดเนียล บริสมานน์ นักวิเคราะห์ด้านสินค้าโภคภัณฑ์จากธนาคารคอมเมิร์ซ แบงก์ ในเยอรมนี กล่าวกับบลูมเบิร์ก 
รายงานระบุว่า การใช้นโยบายผ่อนปรนทางการเงินเชิงปริมาณ (คิวอี) 2 ครั้งก่อนหน้านี้ในวงเงิน 2.3 ล้านล้านเหรียญสหรัฐ ระหว่างปี 2541–2554 ได้ส่งผลให้ราคาทองปรับตัวขึ้นถึง 70% 
ทั้งนี้ ราคาทองในตลาดโคเมกซ์ สหรัฐ เมื่อวันที่ 9 พ.ย. ปรับบวกขึ้น 12 เหรียญสหรัฐ ไปอยู่ที่ 1,726 เหรียญสหรัฐต่อออนซ์